Jurnalistul Robert Turcescu a vorbit cu Elena Pașcu Apăvăloaie despre politica mare într-un oraș mic. Ea vrea să fie primar în Onești, orașul pe care toată lumea îl leagă de numele Nadiei Comăneci.
Robert Turcescu a vorbit cu Elena Pașcu Apăvăloaie
Jurnalistul a întrebat-o pe președintele organizației PNL Onești dacă există o statuie care să o celebreze pe Nadia Comăneci, câștigătoare a cinci medalii olimpice de aur, dar și prima gimnastă din lume care a primit nota zece într-un concurs olimpic de gimnastică.
Întreaga ediție a podcastului poate fi vizualizată AICI.
"N-avem. Nu avem absolut nimic. Nu există deschidere foarte mare pe chestia asta. Nu a existat abordarea necesară le edilii Oneștiului. Eu m-am plimbat destul de mult, trebuie să vezi… Am văzut cum peste tot în toată lumea asta se fac bani și comunitățile cresc, ridicându-se pe oamenii care i-au dat. Ce ai la Onești? Ai Nadia Comăneci. Orice oraș din lumea asta și-ar dori ca Nadia Comăneci să se fi născut în orașul lui. Nu există om să nu-și dorească acest lucru", a relatat Elena Pașcu Apăvăloaie, în cadrul podcastului de pe canalul de YouTube "HAI România".
Liberala a spus că orașul trebuie să se branduiască
De asemenea, președintele PNL Onești a spus că orașul trebuie să se "branduiască". Aceasta a vorbit despre momentul în care a reușit "cu zbateri multe" să stabilească ziua orașului în data de 18 iulie.
Liberala a amintit de marele 10 de la Montreal, din 18 iulie 1976, când Nadia Comăneci a făcut marea performanță de a obține o notă perfectă. Performanța respectivă nu a mai fost reușită de atunci, subliniază ea.
"Ziua Oneștiului cică e pe 6 decembrie. Ăla e hramul orașului, că 6 decembrie e Sf. Nicolae, protectorul orașului. Oneștiul nu prea avea ziua lui. M-am gândit în 2020 că esențial ar fi să ne branduim un piculeț și să începem să creștem pe treaba asta, să facem 18 iulie. Vorba aia, 18 iulie 1976 este marele 10 de la Montreal. Cine s-a uitat la televizor la momentul respectiv, a auzit Onești, pentru că oneșteanca noastră a făcut marea performanță de a luat acel 10 perfect la Montreal, pe care nu a mai reușit nimeni să-l ia niciodată. Am reușit, cu zbateri multe, să stabilesc data de 18 iulie", a mai spus președintele PNL Onești.
Oneștiul, un oraș iubit de Dumnezeu
Aceasta a spus și că Oneștiul este un oraș iubit de Dumnezeu, din punct de vedere al calității oamenilor care s-au născut acolo. Ai cu ce te lăuda, a subliniat liberala. Totuși, orașul nu a avut curajul să facă mai multe lucruri.
"Îmi doresc să schimb un piculeț lucrurile și să reușesc să am această șansă, pentru că sunt lucruri pe care Oneștiul le poate face. Nu le-a făcut niciodată până acum, nu a avut curajul. În ciuda faptului că, din punct de vedere al calității oamenilor care s-au născut acolo, putem vorbi de un oraș care a fost iubit tare de Dumnezeu. Ai cu ce te lăuda. Doar că nu folosim această chestiune", a completat ea.